**Vyhlásenie predkladateľa**

Návrh zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov sa predkladá s rozpormi s Ministerstvom financií Slovenskej republiky, Konfederáciou odborových zväzov Slovenskej republiky a Novým odborovým zväzom polície.

Rozpory s Ministerstvom financií Slovenskej republiky (MF SR) sa týkajú:

* priznávania motivačného príspevku a príspevku na bývanie príslušníkom Policajného zboru, Slovenskej informačnej služby, Národného bezpečnostného úradu a Zboru väzenskej a justičnej stráže Slovenskej republiky (ďalej len „príslušník“),
* rozpočtovo nekrytého vplyvu návrhu zákona a s ním súvisiacej analýzy vplyvov na rozpočet verejnej správy, na zamestnanosť vo verejnej správe a financovanie návrhu.

Vyjadrenie predkladateľa:

MF SR žiadalo, aby sa motivačný príspevok poskytoval len príslušníkom v priamom výkone štátnej služby. Zo strany ministerstva vnútra však nie je vylúčené, že vo výnimočných prípadoch bude potrebné aj takouto formou motivovať príslušníkov – špecialistov, ktorí nezabezpečujú priamy výkon služby. K námietkam výrazného zvýšenia príspevku na bývanie ministerstvo vnútra uvádza, že ide o najvyššiu možnú hranicu poskytovania tohto príspevku.

K rozpočtovo nekrytého vplyvu návrhu zákona ministerstvo vnútra uvádza, že cieľom návrhu zákona je okrem iného v súlade s programovým vyhlásením vlády zatraktívniť výkon štátnej služby príslušníka, čo si vyžaduje aj zabezpečenie primeraných finančných prostriedkov.

Rozpory s Konfederáciou odborových zväzov Slovenskej republiky (KOZ SR) sa týkajú ustanovení, ktoré upravujú:

* miesto výkonu štátnej služby,
* preukazovanie bezúhonnosti,
* prijímanie vyšetrovateľov,
* prevedenie a preloženie nadriadeného,
* prevelenie z dôvodu dôležitého záujmu štátnej služby,
* vyslanie na stáž,
* zaradenie do zálohy pre prechodne nezaradených príslušníkov,
* povinnosti príslušníka, najmä podrobenie sa psychofyziologickému overeniu pravdovravnosti,
* majetkové priznanie,
* udeľovanie odmien v čase uloženia disciplinárneho opatrenia,
* rozvrhnutia času služby,
* čerpanie služobného voľna a prekážky v štátnej službe z dôvodu všeobecného záujmu,
* príplatok za výkon štátnej služby nad základný čas služby v týždni,
* hodnostný príplatok,
* motivačný príspevok a náborový príspevok,
* lehoty spojené s prepustením,
* právne zastúpenie v konaniach podľa zákona č. 73/1998 Z. z.,
* úhradu trov konania,
* náhradu škody.

Rozpory s Novým odborovým zväzom polície (NOZP) sa týkajú ustanovení, ktoré upravujú:

* prijímacie konanie,
* prevelenie z dôvodu dôležitého záujmu štátnej služby,
* dočasné pozbavenie výkonu štátnej služby,
* povinnosť príslušníka podrobiť sa psychofyziologickému overeniu pravdovravnosti,
* politickú činnosť príslušníka, ak je registrovaným kandidátom do NRSR,
* majetkové priznanie,
* disciplinárne opatrenia,
* základný služobný čas v týždni,
* čerpanie dovolenky,
* poskytovanie služobného voľna,
* platové náležitosti,
* priznávanie príplatkov,
* motivačný príspevok a náborový príspevok,
* poskytovanie rodičovskej dovolenky,
* skončenie služobného pomeru,
* vymedzenie príslušného odborového orgánu,
* právne zastúpenie v konaniach podľa zákona č. 73/1998 Z. z.,
* úhradu trov konania.

KOZ SR a NOZP majú za to, že novou právnou úpravou sa zhoršia podmienky výkonu štátnej služby príslušníkov.

Vyjadrenie predkladateľa:

Návrhom zákona sa precizujú ustanovenia platnej právnej úpravy s cieľom zlepšenia a zatraktívnenia podmienok výkonu štátnej služby príslušníkov. Navrhované znenia zákona riešia problémy aplikačnej praxe, ako aj požiadavky GRECO – Skupiny štátov proti korupcii vytvorenej Radou Európy, ktorá žiada prijať kroky pre transparentnejšiu políciu v oblasti korupcie a sprísniť najmä tie povinnosti a obmedzenia u príslušníkov, ktoré súvisia so zamedzením konfliktu záujmov. Niektoré požiadavky KOZ SR a NOZP by predstavovali aj zvýšené finančné nároky na kapitoly jednotlivých zložiek v pôsobnosti zákona č. 73/1998 Z. z., ktoré tieto zložky nevedia pokryť. Časť zásadných pripomienok KOZ SR a NOZP bola uplatnená aj nad rámec návrhu zákona.

Podrobné odôvodnenie neakceptovania pripomienok je vo vyhodnotení pripomienok z medzirezortného pripomienkového konania.